জেনারেল ওসমানী ছিলেন এমন একজন দৃঢ়চেতা সামরিক রণকৌশলবিদ, তিনি মুক্তিবাহিনীর সর্বাধিনায়ক হিসেবে মুক্তিপাগল জনগনকে যুদ্ধ জয়ের স্বাদ এনে দিয়েছিলেন। যুদ্ধে তাঁর অন্যতম ফলপ্রসূ কৌশল ছিল, শত্রুকে সার্বক্ষণিক ব্যস্ত রাখা। আঘাতে আঘাতে পর্যুদস্ত করে তোলা। এজন্য নিয়মিত বাহিনী দিয়ে তিনি শত্রুদের বিস্তৃত এলাকায় নিয়োজিত রেখে দুর্বল করে দিতেন। প্রথমদিকে ভারতীয় সমরবিদদের সঙ্গে মুক্তিবাহিনীর যুদ্ধ কৌশলের কিছু দ্বিমত থাকলেও জেনারেল ওসমানী পরবর্তী সময়ে তা সমন্বিত করে নেন। এটাও তাঁর নেতৃত্বের কারিশমা। তাঁর সামরিক চিন্তা চেতনা ছিল, বাঙালি নিয়মিত বাহিনী ও গেরিলা বাহিনী দিয়ে বাংলাদেশের যেকোন একটি নির্দিষ্ট জায়গা দখল পূর্বক মুজিবনগর সরকারকে আন্তর্জাতিক অঙ্গনে কূটনৈতিক পরিচিতি এনে দেওয়া। এ লক্ষে তিনি যত বেশি সম্ভব গেরিলা বাহিনীকে দেশের অভ্যন্তরে রাখেন। এখানে তিনি ‘হিট এন্ড রান ’ নীতে গ্রহণ করেন। এতে আমাদের বাহিনী কম হতাহত হত। অপরদিকে শত্রু পক্ষের ক্ষয়ক্ষতি ও প্রাণ যেত বেশি। শত্রুরা বিপর্যস্ত হয়ে পড়ত এ রকম আকস্মিক আঘাতে। এ ছাড়া দেশের ভেতরের বিভিনড়ব পাওয়ার স্টেশন, রেললাইন, স্টোরেজ ডিপো, ব্রিজ, কালভার্টসহ যোগাযোগের সকল মাধ্যম গেরিলা বাহিনী দিয়ে ধ্বংস করে দিতেন। আর এভাবেই তিনি শত্রুর অর্থনৈতিক ও মানসিক শক্তি দুর্বল করে দিতে পেরেছিলেন। মুক্তিবাহিনীর অনিয়মতি যুদ্ধ কৌশল ও নিয়মিত বাহিনীর কনভেনশনাল যুদ্ধের ফলশ্রুতিতে অক্টোবর-নভেম্বরের মধ্যে দখলদার পাকিস্তানী বাহিনী অনেকাংশে দুর্বল ও মানসিকভাবে বিপর্যস্ত হয়ে পড়ে। যা মিত্রবাহিনীর অভিযানকে ত্বরান্বিত ও সাফল্য এনে দিতে বিশেষ ভূমিকা পালন করে।